**Mann i 30-årene truffet av gjenstand fra vindmølle i Våler**

 Magnus Torp Antonsen

23.06.21 12:13

En mann i 30-årene er kjørt til Hamar sykehus etter å ha blitt truffet av en metallgjenstand.

Mannen jobbet med vindmøllene i Kjølberget vindkraftverk i Våler kommune da det onsdag morgen gikk skikkelig galt.

I arbeidet med å reise deler av vindmøllen falt en metallgjenstand ned og traff vedkommende, som er i slutten av 30-årene.

Ifølge operasjonsleder Per Solberg i Innlandet politidistrikt skal det være snakk om en metallgjenstand på om lag 20 kilo som mannen har fått over seg.

– Den skal ha falt fra nærmere 30 meters høyde. Han er truffet delvis i hodet og delvis i overkroppen, forteller Solberg.

Politiet fikk melding om hendelsen like etter klokken 09.00 onsdag morgen.

Vedkommende ble kjørt til Hamar sykehus for behandling og videre undersøkelser. I første melding fra politiet ble det sagt at mannen er våken og stabil.

– Han ble vurdert til stabil og bevisst på stedet. Eventuelt skadeomfang utover det har ikke vi tilgang til, forteller Solberg.

Kjølberget vindkraftverk ligger i Våler kommune, om lag ti kilometer fra Midtskogsberget, på grensa til Trysil kommune.

Vindkraftverket har vært svært omstridt. Så sent som for en drøy uke siden behandlet kommunestyret i Våler flere klager mot Austri Kjølberget DA. Der ble det vedtatt at de får dispensasjon fra kommuneplanen for Våler for bygging og drift av vindkraftverket.